## JURIDISK BISTAND etter særskilt skjønnsutøvelse

Som ledd i forbundets kamp mot sosial dumping og useriøsitet har forbundets administrasjon, etter vedtak i forbundsstyret, fått fullmakt til å utøve et helhetlig skjønn i saker om lønns- og arbeidsvilkår selv om arbeidstaker ikke var medlem på det tidspunkt hvor grunnlaget for bistand fra forbundet oppsto. Det vises i den forbindelse til vedtektenes kap. I, pkt. 2.2.2.

Skjønnet, som skal skje etter en konkret vurdering i det enkelte tilfellet, skal være underlagt streng og kritisk vurdering og skal fortrinnsvis gjelde saker der forbundet, etter anbefaling fra LOs juridiske avdeling, vil prøve, fastsette eller endre rettstilstanden i spesielle type saker eller at forbundet av andre vektige grunner vil være tjent med at juridisk bistand gis.

Rettshjelp etter dette skjønnet gis ikke til arbeidstakere som tidligere har stilt seg negativ til organisering eller ikke har opprettholdt sitt medlemskap eller blitt strøket som medlem.

Forutsetningen er videre at arbeidstaker omgående meldte seg inn i forbundet da forholdet det

søkes om bistand til oppstod, og at det blir innbetalt kontingent hver måned så lenge sak pågår.

Eventuell juridisk bistand etter særskilt skjønnsutøvelse avgjøres av forbundets ledelse basert på saksframlegg fra ADK-leder eller leder/nestleder i tariffavdelingen. Politisk ansvarlig eller den han bemyndiger har beslutningsmyndighet til å fatte avgjørelse dersom det er nødvendig pga. tidsfrister. Saken skal, hvis fullmakt er benyttet, fremlegges for ledelsesmøtet ved første anledning for endelig godkjenning. Forbundsledelsen kan beslutte at juridisk bistand opphører/søksmål trekkes.